“Sport” telekanali “Paxtakor”ning “Lokomotiv”ga qarshi o‘yinini jonli olib bermaydi

MTRKning “Sport” telekanali bugun — 21-aprel kuni bo‘lib o‘tadigan futbol bo‘yicha Toshkent derbisini jonli namoyish qilmaydi.

Ayni vaqtda poytaxt Toshkent badiiy gimnastika bo‘yicha Jahon kubogining navbatdagi bosqichiga mezbonlik qilmoqda. Shundan kelib chiqib, “Sport” asosiy e’tiborini gimnastikaga qaratadi. Futbol uchrashuvi esa kechki efirda — 22:00 da yozib olingan holda namoyish etiladi.
“Sport” telekanalining “Daryo”ga yaqin manbasining ma’lumot berishicha, gimnastika bo‘yicha Jahon kubogini barmoqli bilan sanarli mamlakatlargina qabul qilib olgan. Shundan kelib chiqib, uning nufuzi Toshkent derbisidan ustunroq turadi.
Agar gimnastika musobaqasi muddatidan avvalroq yakuniga yetib qolsa, Toshkent derbisi jonli ko‘rsatilishi ham mumkin. Uchrashuv 18:00 da start oladi.